REGULAMENTUL (CE) NR. 434/2007 AL COMISIEI
din 20 aprilie 2007
de modificare a Regulamentului (CE) nr. 1974/2006 privind normele de aplicare a Regulamentului (CE) nr. 1698/2005 al Consiliului, ca urmare a aderării Bulgariei și României la Uniunea Europeană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și României (1), în special articolul 34 alineatul (3) și articolul 56,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR), (2), în special articolul 91,
întrucât:
(1)
Articolul 34 și anexa VIII la Actul de aderare a Bulgariei și României definesc condițiile generale de acordare a sprijinului suplimentar temporar pentru măsurile tranzitorii de dezvoltare rurală în aceste noi state membre. Trebuie adoptate norme de aplicare pentru a completa aceste condiții și a adapta anumite reguli prevăzute de Regulamentul (CE) nr. 1974/2006 al Comisiei din 15 decembrie 2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR) (3).
(2)
Aceste norme trebuie să respecte principiul subsidiarității și pe cel al proporționalității și, în consecință, să se limiteze la ceea ce este necesar pentru a atinge obiectivele avute în vedere.
(3)
Prin urmare, trebuie specificate condițiile de eligibilitate pentru anumite măsuri tranzitorii.
(4)
Trebuie stabilite norme comune în ceea ce privește structura și conținutul acestora pe baza dispozițiilor prevăzute în special la articolul 16 din Regulamentul (CE) nr. 1698/2005, pentru a facilita realizarea de programe de dezvoltare rurală care să cuprindă aceste măsuri, precum și examinarea și aprobarea acestora de către Comisie.
(5)
Regulamentul (CE) nr. 1974/2006 trebuie modificat în consecință.
(6)
Măsurile prevăzute în prezentul regulament sunt conforme cu avizul Comitetului pentru Dezvoltare Rurală,
ADOPTĂ PREZENTUL REGULAMENT:
Articolul 1
Regulamentul (CE) nr. 1974/2006 se modifică după cum urmează:
1.
La capitolul III secțiunea I subsecțiunea 1, se adaugă articolul 25a cu următorul conținut:
„Articolul 25a
(1) Se poate acorda sprijin autorităților și organismelor care oferă agricultorilor serviciile de consiliere și consultanță agricolă menționate în anexa VIII, secțiunea I D din Actul de aderare a Bulgariei și României. Aceasta se referă în special la elaborarea de planuri de afaceri, consiliere pentru întocmirea cererilor de a beneficia de măsuri de dezvoltare rurală, consiliere și consultanță privind respectarea bunelor practici agricole și de mediu și cerințele obligatorii în materie de gestiune prevăzute în articolele 4 și 5 și anexele III și IV la Regulamentul (CE) nr. 1782/2003 de stabilire a unor norme comune pentru schemele de sprijin direct din cadrul politicii agricole comune și de stabilire a unor scheme de sprijin pentru agricultori.
(2) Autoritățile și organismele selectate pentru a oferi servicii de consiliere și consultanță pentru agricultori trebuie să dispună de resurse adecvate precum personal calificat, facilități administrative și tehnice, experiență și apreciere și credibilitate în activitatea de consiliere în ceea ce privește serviciile oferite.
(3) Pentru perioada 2007-2009, Bulgaria și România pot pune în aplicare, în ceea ce privește furnizarea de servicii de consiliere pentru agricultori, fie prezenta măsură, fie măsura menționată la articolul 20 litera (a) punctul (iv) din Regulamentul (CE) nr. 1698/2005, referitoare la «utilizarea serviciilor de consiliere de către agricultori și silvicultori».”
2.
La capitolul III secțiunea I subsecțiunea 4, se adaugă următoarea teză la articolul 37 alineatul (2):
„În Bulgaria și România, primele cereri de ofertă se organizează în termen de trei ani de la aprobarea programului.”
3.
La capitolul III secțiunea I subsecțiunea 4, se adaugă articolul 37a cu următorul conținut:
„Articolul 37a
În Bulgaria și România, dobândirea competențelor menționate la articolul 63 litera (c) din Regulamentul (CE) nr. 1698/2005 poate include și costurile de creare a unor parteneriate de dezvoltare locală reprezentative, elaborarea unor strategii integrate de dezvoltare, finanțarea cercetării și pregătirea cererilor de selecție a grupurilor de acțiune locală. Aceste costuri sunt eligibile pentru potențialele grupuri de acțiune locale.”
4.
La capitolul III secțiunea I, se adaugă subsecțiunea 4a cu următorul conținut:
„Subsecțiunea 4a
Măsură suplimentară temporară pentru Bulgaria și România
Articolul 39a
Condițiile de eligibilitate pentru acordarea de sprijin în conformitate cu măsura prevăzută în secțiunea I punctul E din anexa VIII la Actul de aderare a Bulgariei și României - «suplimentări ale plăților directe» - sunt stabilite prin decizia Comisiei care autorizează plățile naționale directe suplimentare.”
5.
Anexa II se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 aprilie 2007.